钦定古今图书集成/理学汇编/文学典/第108卷 > 俞允文
## 钦定古今图书集成/理学汇编/文学典/第108卷 > 俞允文

按《明外史王穉登传》：“允文字仲蔚，昆山人也。其父举
进士，官大理评事。允文年十三而孤，十五为《马鞍山
赋》，援据该博，长老异之。邑人归有光以古文名，允文
与角立年未四十，谢去诸生，专力于诗文书法。与王
世贞善，而不喜李攀龙诗，其持论不苟同如此。”
按《列朝诗集》：“允文字仲蔚，昆山人。年十五，为《马鞍山
赋》，援”据该博，长老皆推逊之，未及强谢去。诸生读书
汲古，年六十七而卒。仲蔚白晳，美风神，秀眉目，腻颊
飘须，病头风。暑月恒御毡袷，稍寒加以貂冒，客至隐
几焚香，竟日无凡语。工于临池，正书规橅欧阳，行笔
出入襄阳，应酬挥洒，顷刻数十函无凡笔。以善病不
能远游，以故虽食贫而能保其志。王元美与仲蔚交
最善，列诸《广五子》之首，称其“五言古诗，气调殊不卑，
所乏精思耳。歌行绝句如披沙拣金，往往见宝。”又言
其于今诗不满李于鳞，于书不满怀素，于古人不满
郭有道。盖仲蔚之持论，不苟为同异如此。